அய்யாசாமி தருண்

அய்யாசாமி தருண் (Ayyasamy Dharun, திசம்பர் 31, 1996) 400 மீட்டர்கள் மற்றும் 400 மீட்டர் தடை ஓட்டப்போட்டி நிகழ்வுகளில் சிறப்புப் பயிற்சி செய்யும் இந்திய மெய்வல்லுநர்.  2016 இரியோ ஒலிம்பிக்கில் ஆண்கள்  4 × 400 மீட்டர்கள் தொடரோட்டத்தில் பங்கு பெறத் தகுதிபெற்றுள்ளார்.

இளமை வாழ்க்கை 
தருண் திருப்பூர் மாவட்டத்தில் அவிநாசி அருகில் உள்ள இரவுத்தம்பாளையத்தில் திசம்பர் 31, 1996இல் பிறந்தார். அவர் நான்காம் வகுப்பு படித்துக்கொண்டிருக்கும் போதே காச நோயால் தந்தையை இழந்தார். தருணின் அன்னை பள்ளி ஆசிரியையாக உள்ளார். தருணின் தமக்கை சத்தியாவும் தமிழ்நாட்டு கைப்பந்தாட்ட அணியில் விளையாடுகின்றார்.

தருண் கர்நாடகாவின் மூடுபிதிரியில் உள்ள ஆல்வா கலைக் கல்லூரியில் இளங்கலைப் பட்டம் பெற்றவர். தடகள விளையாட்டுக்களுக்கு மாறுவதற்கு முன்னதாக பத்தாம் வகுப்பில் தமிழ்நாடு கோ-கோ அணியில் விளையாடியுள்ளார்.

விளையாட்டு
தருண் 2016ஆம் ஆண்டு குவகாத்தியில்  நடந்த தெற்காசிய விளையாட்டுப் போட்டிகளில் 400 மீட்டர் தடை ஓட்டப்போட்டியில் தங்கப் பதக்கம் பெற்றார்; இதனை 50.54 வினாடிகளில் கடந்தார்.

சூலை 2016இல் பெங்களூரில் நடந்த தகுதிப் போட்டிகளில் தருண்  தேசிய 4 × 400 மீட்டர் தொடரோட்டப்போட்டியில்  வென்ற அணியில் அங்கம் பெற்றிருந்தார்.  தருண், மொகமது அனாசு, குஞ்ஞு மொகமது மற்றும் ஆரோக்கிய ராசீவ் அடங்கிய நால்வரணி 3:00:91 நேரத்தில் கடந்து சாதனை புரிந்தது; இது இவர்களே துருக்கியில் நான்கு வாரங்களுக்கு முன்பாக எடுத்திருந்த  3:02.17 நேரத்தை விடக் குறைவானதாகும்.  இந்த செயல்திறனால் இந்த தொடரோட்ட அணி உலகத் தரவரிசையில் 13ஆம் இடத்தை எட்ட முடிந்தது. ஒலிம்பிக் போட்டி ஒன்றில் இந்திய ஆண்கள் தொடரோட்ட அணி பங்கு பெறுவது மூன்றாம் முறையாகும்; முன்னதாக 1964இலும் 2000இலும் பங்கேற்றுள்ளனர்.

மேற்சான்றுகள்

வெளி இணைப்புகள்
 IAAF profile
 Rio 2016 profile 

1996 பிறப்புகள்
தட கள விளையாட்டு வீரர்கள்
இந்திய ஒலிம்பிக் வீரர்கள்
தமிழக விளையாட்டு வீரர்கள்
திருப்பூர் மாவட்ட நபர்கள்
வாழும் நபர்கள்
Rio Olympic Editathon 2016